ཤེས་རིག་གི་ཕམ་ཁ་ཐེངས་དང་པོ་དེ་གང་ལྟར་བྱུང་བ་རེད་ཅེ་ན།ཐོག་མར་སྲོང་བཙན་ནས་ཁྲི་སྲོང་ལྡེའུ་བཙན་བར་ལ་ཤེས་རིག་གི་འཕེལ་རྒྱས་ཆེ་ཤོས་དེ་བྱུང་བ་དང་།ཐུ་བྷོད་ཀྱི་ཤེས་རིག་གི་ཡང་རྩེ་དེ་དུས་ནས་ཟིན་པ་རེད།མཐོ་ཚད་འདི་དེ་བཞིན་ལོ་ངོ་བརྒྱ་ཕྲག་གི་ནང་དུ་བརྟན་པོར་ཆགས་ཐུབ་པར་བྱུང་བ་དང་།སྐབས་དེའི་མི་རིགས་ཆེ་ཁག་གི་དབུས་ནས་རང་གི་སྟོབས་ཤུགས་འཛིན་ཐུབ་པ་བྱུང་ཡོད།འོན་ཀྱང་།འུ་དུམ་བཙན་པོ་ཁྲི་ལ་འཁོད་རྗེས།ཁོང་གིས་སྔར་གནས་ཀྱི་བན་བོན་འཐབ་རྩོད་དེ་ཕྱོགས་ཡོངས་ཀྱི་ཆབ་སྲིད་འཐབ་རྩོད་ཞིག་ཏུ་བསྒྱུར་བ་དང་།བན་བོན་ཤེས་ཡོན་པའི་སྡེ་ཁག་གི་སྟོབས་ཤུགས་དོ་མཉམ་གཏོར་བཤིག་བཏང་བ་རེད།ཁྲི་སྲོང་ལྡེའུ་བཙན་གྱི་རྗེས་ནས་ཆགས་པའི་ཤེས་རིག་གི་རང་དབང་ཁོར་ཡུག་དེ།བཙན་པོའི་བཀའ་རྒྱ་ཞིག་གིས་རྩ་མེད་དུ་བཟོས་པ་མ་ཟད།ནང་ཆོས་ཀྱི་ཤེས་ཡོན་པའི་སྡེ་ལ་ཁྲག་དྲི་བྲོ་བའི་གཉའ་གནོན་བྱས་པ་རེད།ད་སྐབས་ལོ་རྒྱུས་སྨྲ་མཁན་མང་པོ་ཞིག་གིས།སོ་སོའི་ལངས་ཕྱོགས་ལ་རྒྱབ་བརྟེན་འཚོལ་ཆེད།ལྷ་ལུང་དཔལ་རྡོ་ལ་ཤེས་རིག་དམར་སྲོད་བྱེད་མཁན་གྱི་ཉེས་མིང་ཞིག་འཛུགས་ཐབས་བྱེད་བཞིན་ཡོད་མོད།འོན་ཀྱང་།ལྷ་ལུང་དཔལ་རྡོའི་མཛད་བྱ་ནི་ནང་ཆོས་རང་སྟེང་ནས་སོང་ན་འགྲིག་མིན་གྱི་ཐེ་ཚོམ་ཞིག་ཡོད་པ་ལས།ལོ་རྒྱུས་འཕེལ་འགྱུར་གྱི་ཆོས་ཉིད་གཞི་བྱས་ནས་དཔྱད་ན།འུ་དུམ་བཙན་པོ་བཀྲོངས་གྱུར་བ་ནི་འབྱུང་ངེས་ཀྱི་དོན་དག་ཞིག་ཡིན།འུ་དུམ་བཙན་པོས་རྒྱལ་སྲིད་འཛིན་སྐྱོང་དེ་ཤེས་རིག་སྒེར་གཅོད་ཀྱི་ཐབས་ལམ་ལ་བརྟེན་དགོས་དྲན་པ་དེ་ནས་བཟུང་།བཙན་པོའི་རྒྱལ་སྲིད་དེ་རལ་གྲིའི་ཁ་ལ་བཞག་པ་རེད།སྔ་ཕྱི་མ་གཏོགས།བཙན་པོའི་རྒྱལ་རབས་ནི་འུ་དུམ་བཙན་པོའི་སྲིད་ཇུས་ཀྱི་ནག་ཉེས་ཀྱི་ཆེད་དུ་རྫོགས་འགྲོ་ངེས་རེད།དེ་བས།ལྷ་ལུང་དཔལ་རྡོ་ནི་ལོ་རྒྱུས་ལ་བཟོ་བཅོས་བྱེད་མཁན་ཞིག་སྦད་ནས་མ་ཡིན་པར།ཁོ་ནི་ལོ་རྒྱུས་ཀྱིས་སྟངས་འཛིན་བྱས་པའི་རྡེའུ་ཙམ་ཡིན།།